CELEX: 32021D0845
Language: lv
Date: 2021-05-26 00:00:00
Title: Komisijas Īstenošanas lēmums (ES) 2021/845 (2021. gada 26. maijs), ar ko Īstenošanas lēmumu (ES) 2019/1202 groza attiecībā uz putekļu sakopojumu pašaizdegamības noteikšanu

27.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 186/28
               
            
         KOMISIJAS ĪSTENOŠANAS LĒMUMS (ES) 2021/845
         (2021. gada 26. maijs),
         ar ko Īstenošanas lēmumu (ES) 2019/1202 groza attiecībā uz putekļu sakopojumu pašaizdegamības noteikšanu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1025/2012 (2012. gada 25. oktobris) par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 10. panta 6. punktu,
         tā kā:
         
                     (1)
                  
                  
                     Saskaņā ar Eiropas Parlamenta un Padomes Direktīvas 2014/34/ES (2) 12. pantu produktus, kas atbilst tiem saskaņotajiem standartiem vai to daļām, uz kuriem atsauces ir publicētas Eiropas Savienības Oficiālajā Vēstnesī, uzskata par atbilstīgiem minētās direktīvas II pielikumā izklāstītajām veselības un drošības pamatprasībām, uz kurām attiecas minētie standarti vai to daļas.
                  
               
                     (2)
                  
                  
                     Ar 1994. gada 12. decembra vēstuli BC/CEN/46-92 – BC/CLC/05-92 Komisija Eiropas Standartizācijas komitejai (CEN) un Eiropas Elektrotehnikas standartizācijas komitejai (Cenelec) iesniedza pieprasījumu izstrādāt un pārskatīt saskaņotos standartus Eiropas Parlamenta un Padomes Direktīvas 94/9/EK (3) īstenošanas vajadzībām. Minētā direktīva tika aizstāta ar Direktīvu 2014/34/ES, nemainot Direktīvas 94/9/EK II pielikumā izklāstītās veselības un drošības pamatprasības.
                  
               
                     (3)
                  
                  
                     Konkrētāk, CEN un Cenelec tika prasīts izstrādāt standartu attiecībā uz tādu iekārtu projektēšanu un testēšanu, kas paredzētas lietošanai potenciāli sprādzienbīstamās vidēs, kā norādīts tās standartizācijas programmas I nodaļā, par kuru vienojušās CEN, Cenelec un Komisija un kura pievienota pieprasījumam BC/CEN/46-92 – BC/CLC/05-92. CEN un Cenelec tika prasīts arī pārskatīt esošos standartus, lai tos salāgotu ar Direktīvā 94/9/EK noteiktajām veselības un drošības pamatprasībām.
                  
               
                     (4)
                  
                  
                     Uz pieprasījuma BC/CEN/46-92 – BC/CLC/05-92 pamata CEN pārskatīja standartu EN 15188:2007 “Putekļu sakopojumu pašaizdegamības noteikšana”. Pārskatīšanas rezultātā CEN Komisijai iesniedza standartu EN 15188:2020.
                  
               
                     (5)
                  
                  
                     Komisija kopā ar CEN ir novērtējusi, vai CEN izstrādātais standarts EN 15188:2020 atbilst pieprasījumam BC/CEN/46-92 – BC/CLC/05-92.
                  
               
                     (6)
                  
                  
                     Standarts EN 15188:2020 atbilst prasībām, kuras tam jāaptver un kuras noteiktas Direktīvas 2014/34/ES II pielikumā. Tāpēc ir lietderīgi Eiropas Savienības Oficiālajā Vēstnesī publicēt atsauci uz minēto standartu.
                  
               
                     (7)
                  
                  
                     Standarts EN 15188:2020 aizstāj standartu EN 15188:2007. Tāpēc atsauce uz standartu EN 15188:2007 no Eiropas Savienības Oficiālā Vēstneša ir jāatsauc.
                  
               
                     (8)
                  
                  
                     Lai ražotājiem dotu pietiekami daudz laika pielāgot savus ražojumus standarta EN 15188:2007 pārskatītajai versijai, atsauces uz minēto standartu atsaukšana ir jāatliek.
                  
               
                     (9)
                  
                  
                     Atsauces uz saskaņotajiem standartiem, kas izstrādāti Direktīvas 2014/34/ES īstenošanas vajadzībām, ir publicētas Komisijas Īstenošanas lēmumā (ES) 2019/1202 (4). Lai nodrošinātu to, ka atsauces uz Direktīvas 2014/34/ES īstenošanas vajadzībām izstrādātajiem saskaņotajiem standartiem ir iekļautas tajā pašā tiesību aktā, atsauces uz standartu EN 15188:2020 un standartu EN 15188:2007 būtu jāiekļauj minētajā īstenošanas lēmumā.
                  
               
                     (10)
                  
                  
                     Tāpēc Īstenošanas lēmums (ES) 2019/1202 būtu attiecīgi jāgroza.
                  
               
                     (11)
                  
                  
                     No dienas, kad Eiropas Savienības Oficiālajā Vēstnesī publicēta atsauce uz saskaņoto standartu, tāda standarta ievērošana ļauj prezumēt atbilstību attiecīgajām Savienības saskaņošanas tiesību aktos noteiktajām pamatprasībām. Tāpēc šim lēmumam būtu jāstājas spēkā tā publicēšanas dienā,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2019/1202 I pielikumu groza saskaņā ar šā lēmuma I pielikumu.
         
         
            2. pants
            Īstenošanas lēmuma (ES) 2019/1202 II pielikumu groza saskaņā ar šā lēmuma II pielikumu.
         
         
            3. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2021. gada 26. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 316, 14.11.2012., 12. lpp.
         
         
            (2)  Eiropas Parlamenta un Padomes Direktīva 2014/34/ES (2014. gada 26. februāris) par dalībvalstu tiesību aktu saskaņošanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē (OV L 96, 29.3.2014., 309. lpp.).
         
            (3)  Eiropas Parlamenta un Padomes Direktīva 94/9/EK (1994. gada 23. marts) par dalībvalstu tiesību aktu tuvināšanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē (OV L 100, 19.4.1994., 1. lpp.).
         
            (4)  Komisijas Īstenošanas lēmums (ES) 2019/1202 (2019. gada 12. jūlijs) par saskaņotajiem standartiem, kuri attiecas uz iekārtām un aizsardzības sistēmām, kas paredzētas lietošanai sprādzienbīstamā vidē, un izstrādāti Eiropas Parlamenta un Padomes Direktīvas 2014/34/ES īstenošanas vajadzībām (OV L 189, 15.7.2019., 71. lpp.).
      
      
         
            I PIELIKUMS
            Īstenošanas lēmuma (ES) 2019/1202 I pielikumā pievieno šādu ierakstu:
            
               
                           Nr.
                        
                        
                           Atsauce uz standartu
                        
                     
                           “3.
                        
                        
                           EN 15188:2020
                           Putekļu sakopojumu pašaizdegamības noteikšana”.
                        
                     
         
      
      
         
            II PIELIKUMS
            Īstenošanas lēmuma (ES) 2019/1202 II pielikumā pievieno šādu ierakstu:
            
               
                           Nr.
                        
                        
                           Atsauce uz standartu
                        
                        
                           Atsaukšanas datums
                        
                     
                           “3.
                        
                        
                           EN 15188:2007
                           Putekļu sakopojumu pašaizdegamības noteikšana
                        
                        
                           2022. gada 27. novembris”.